อาคเนย์คึกเบี้ยใหม่ 2เดือนโตสวนตลาด
อาคเนย์เบี้ยชีวิตปีแรกพุ่ง 2,000% ติดอันดับ 5 สวนทางภาพรวม 2 เดือนแรก ติดลบ 14%
6 เม.ย. 2560

โพสต์ทูเดย์ - อาคเนย์เบี้ยชีวิตปีแรกพุ่ง 2,000% ติดอันดับ 5 สวนทางภาพรวม 2 เดือนแรก ติดลบ 14% แหล่งข่าวจากสมาคมประกันชีวิตไทย เปิดเผยว่า ในช่วง 2 เดือนแรกของปีนี้ บริษัท อาคเนย์ประกันชีวิต มียอดขายเบี้ยปีแรก หรือเบี้ยที่ลูกค้าใหม่ซื้อประกันระยะยาวจำนวน 1,256 ล้านบาท เพิ่มขึ้น 2,086% ขึ้นมาติดอันดับที่ 5 ของบริษัทประกันชีวิตที่มีเบี้ยปีแรกสูงสุด สวนทางกับทั้งระบบที่มีเบี้ยปีแรกติดลบ 14% ทำได้ 1.58 หมื่นล้านบาท เมื่อเทียบกับงวดเดียวกันของปีก่อนที่มียอดขาย 1.85 หมื่นล้านบาทสำหรับเบี้ยชำระครั้งเดียวทั้งระบบในช่วง 2 เดือนแรกของปีนี้ ทำได้ 7,696 ล้านบาท เพิ่มขึ้น 11% และเบี้ยรับปีต่อไปทำได้ 6.91 หมื่นล้านบาท โดยอัตราความคงอยู่ 84% เมื่อรวมกันแล้วทั้งระบบมีเบี้ยประกันชีวิตรับรวม 9.27 หมื่นล้านบาท เพิ่มขึ้น 3.44% เมื่อเทียบกับงวดเดียวกันของปีก่อน ทั้งนี้ 5 บริษัทแรกที่มีเบี้ยปีแรกสูงสุด ประกอบด้วย เอไอเอ 2,728 ล้านบาท ติดลบ 7% เมืองไทยประกันชีวิต 2,412 ล้านบาท ติดลบ 47% กรุงไทย-แอกซ่า ประกันชีวิต 2,033 ล้านบาท ติดลบ 13% ไทยประกันชีวิต 1,994 ล้านบาท เพิ่มขึ้น 10% และอาคเนย์ประกันชีวิต 1,256 ล้านบาท